Diari Oficial de la Generalitat Valenciana


Sumari del DOGV 5699, del 08-02-2008 (2008/1299)

RESOLUCIÓ de 21 de gener de 2008, de la Direcció General de Patrimoni Cultural Valencià, de 21 de gener de 2008, per la qual es redelimita l'entorn de protecció de la masia fortificada Torre Beltrans a Ares del Maestre (Castelló), s'articula la normativa protectora corresponent, s'amplia el termini per a resoldre el procediment de quinze a vint mesos i se sotmet de nou a tràmit d'informació pública el procediment.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5699

Data del DOGV
:   08-02-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/1299


Data del document
:   21-01-2008

Organisme emissor
:   Conselleria de Cultura i Esport

Tipus de document
:   Resolució

Anàlisi jurídica

 Descriptors 

:   * Ares del Maestrat
    * patrimoni arquitectònic
    * monument
    * ben cultural
    * protecció del patrimoni

RESOLUCIÓ de 21 de gener de 2008, de la Direcció General de Patrimoni Cultural Valencià, de 21 de gener de 2008, per la qual es redelimita l'entorn de protecció de la masia fortificada Torre Beltrans a Ares del Maestre (Castelló), s'articula la normativa protectora corresponent, s'amplia el termini per a resoldre el procediment de quinze a vint mesos i se sotmet de nou a tràmit d'informació pública el procediment. [2008/1299]
Per la Resolució de 13 d'octubre de 2006 de la Direcció General de Patrimoni Cultural Valencià i Museus de la conselleria de Cultura i Esport de la Generalitat, es va incoar l'expedient per a la delimitació de l'entorn de protecció de la masia fortificada Torre Beltrans a Ares del Maestre (Castelló) i l'establiment de la normativa protectora corresponent.
La disposició addicional primera de la Llei 4/1998, d'11 de juny, del Patrimoni Cultural Valencià, considera béns d'interés cultural tots els béns existents al territori de la Comunitat Valenciana que en el moment de la seua entrada en vigor ja havien sigut declarats com a tals a l'empara de la Llei 16/1985, de 25 de juny, del Patrimoni Històric Espanyol, i en virtut de l'atribució legal o automàtica de condició monumental continguda en les disposicions addicionals primera i segona d'esta última norma. La denominada masia fortificada Torre Beltrans (Castelló) constituïx, per tant, per ministeri directe de la llei un Bé d'Interés Cultural amb la categoria de Monument i així es troba inscrita des de temps pretèrit en la secció primera de l'Inventari General del Patrimoni Cultural Valencià i en el Registre General de Béns d'Interés Cultural, sense que l'Ajuntament d'Ares del Maestre haja promogut i complit l'obligació legal que li incumbix de redactar un Pla Especial del Monument i el seu entorn, de conformitat amb el manament establit en l'article 34.2 i la disposició transitòria segona de la Llei 4/1998, d'11 de juny, del Patrimoni Cultural Valencià, d'acord amb els criteris substantius d'ordenació que arbitra l'article 39 de la llei sectorial.
La disposició transitòria primera, paràgraf segon, de la Llei 4/1998, d'11 de juny, del Patrimoni Cultural Valencià, permet a la conselleria de Cultura i Esport complementar les declaracions de béns d'interés cultural produïdes abans de l'entrada en vigor de la llei, a fi d'adaptar-ne el contingut als requisits que s'hi establixen. Esta fidel adaptació es revela encara més necessària en la mesura que s'ha tingut coneixement en el tràmit d'al·legacions que en l'àmbit immediat des del qual es veu el monument i que constituïx el seu entorn legal i cautelar d'afecció -a menys de 200 metres de l'immoble monumental- la disposició transitòria primera, paràgraf segon, lletra b, de la Llei 5/2007, de 9 de febrer, per la qual es modifica la Llei 4/1998, d'11 de juny, del Patrimoni Cultural Valencià, es planteja la reclassificació de sòl no urbanitzable a industrial en el tràmit del concert previ del PGOU d'Ares del Maestre promogut per l'Ajuntament
En aplicació del que disposen els articles 27 i 28 de la Llei, d'11 de juny de 1998, de la Generalitat Valenciana, i vist l'informe emés pel Servici del Patrimoni Arquitectònic i Mediambiental d'esta Direcció General a les al·legacions produïdes en el tràmit d'informació pública i audiència, la Direcció General de Patrimoni Cultural Valencià de la conselleria de Cultura i Esport de la Generalitat ha resolt:
Primer
Rectificar la delimitació de l'entorn de protecció de la masia fortificada Torre Beltrans a Ares del Maestre (Castelló), i establir de nou al mateix temps i perfeccionar la seua normativa protectora en l'articulat que a continuació es transcriu.
Normativa de protecció del Monument i el seu entorn
Monument:
Article primer. Cal ajustar-se al que disposa la secció segona, règim dels béns immobles d'interés cultural, del capítol III del títol III de la Llei 4/1998, d'11 de juny, del Patrimoni Cultural Valencià, aplicable a la categoria de Monument.
Article segon. Els usos permesos són tots els que siguen compatibles amb la posada en valor i el gaudi patrimonial del bé i contribuïsquen a la consecució dels dits fins. L'autorització particularitzada d'ús s'ha de regir pel que disposa l'article 18 de la Llei, 4/1998, d'11 de juny, del Patrimoni Cultural Valencià.
Entorn de protecció
Article tercer. De conformitat amb el que disposa l'article 35 de la Llei 4/1998, d'11 de juny, del Patrimoni Cultural Valencià, qualsevol intervenció que pretenga fer-se en l'entorn de protecció del monument, requerix l'autorització prèvia de la conselleria competent en matèria de cultura. Esta autorització s'ha d'emetre d'acord amb els criteris establits en la present normativa, i per als aspectes no previstos en esta, per mitjà de l'aplicació directa dels criteris previstos en l'article 39 de la llei esmentada. La present normativa ha de regir amb caràcter provisional fins que es redacte el Pla Especial de Protecció del Monument i del seu Entorn i obtinga validació patrimonial.
Totes les intervencions requerixen per al tràmit d'autorització la definició precisa de l'abast, amb la documentació tècnica que per la seua especificitat els corresponga, i amb la ubicació parcel·lària i el suport fotogràfic que permeta constatar la situació de partida i la seua transcendència patrimonial.
Article quart. A fi de preservar el paisatge històric del monument, no s'autoritzaran noves edificacions per a cap ús, i quedaran expressament prohibits els abocaments de residus i moviments de terres, excepte els requerits per a l'estudi i la conservació. Les edificacions existents en l'entorn no podran augmentar el seu volum edificat i hauran de mantindre les característiques pròpies d'un entorn rural. Les cases rurals que formen part de l'entorn des de temps immemorial hauran de ser conservades, preservant els elements definitoris de la seua estructura arquitectònica i els elements constructius singulars de valor intrínsec. A més, mantindran els seus usos agrícoles, pecuaris i residencials tradicionals, si bé podran tindre altres usos compatibles amb les seues arquitectures i amb la posada en valor de l'àmbit protegit del monument i el seu entorn.
Article cinqué. Els usos permesos seran els agrícoles, pecuaris i forestals mantinguts, existents en l'actualitat.
Article sisé. En qualsevol intervenció que afecte el subsòl de l'immoble o el seu entorn de protecció, resultarà d'aplicació el règim tutelar establit en l'article 62 de la Llei 4/1998, d'11 de juny, del Patrimoni Cultural Valencià, per a la salvaguarda del patrimoni arqueològic.
Segon
Ateses la concurrència de circumstàncies complexes que han exigit un estudi complementari per part dels servicis tècnics d'esta Direcció General, així com la necessitat sobrevinguda de cohonestar les previsions urbanístiques en tràmit, transformadores del territori, que podrien no superar l'informe patrimonial vinculant, que ha de substanciar-se tant en el procediment conduent a l'avaluació de l'impacte ambiental de l'actuació com en l'estrictament urbanístic, ja que contravenen al manament legal de la disposició transitòria indicada -que definix ex lege un entorn cautelar, 200 metres des de la línia exterior de l'immoble monumental-, s'amplia el termini per a resoldre el present procediment de quinze mesos a vint, d'acord amb la possibilitat legal que preveu l'article 27.7 de la Llei 4/1998, d'11 de juny, del Patrimoni Cultural Valencià.
Els annexos que s'adjunten a la present resolució redelimiten literalment i gràficament l'entorn de protecció i establixen la seua normativa protectora.
Tercer
En compliment del preceptuat en l'article 27.3 de la Llei del Patrimoni Cultural Valencià, notificar esta resolució a l'Ajuntament d'Ares del Maestre, als interessats ja personats en l'expedient i als interessats desconeguts, a través del tràmit d'informació pública, i fer-los saber que, de conformitat amb el que establixen els articles 35 i 36, en relació amb el 27.4, de la llei esmentada, la realització de qualsevol intervenció, tant en el monument com en el seu entorn, haurà de ser autoritzada preceptivament per esta Direcció General abans de fer-la i d'atorgar la llicència municipal, si esta fóra preceptiva.
Quart
La present incoació rectificadora, d'acord amb el que establix l'article 33 de la Llei 4/1998, d'11 de juny, del Patrimoni Cultural Valencià, determina la suspensió de l'atorgament de llicències municipals de parcel·lació, urbanització, construcció, demolició, activitat i tots altres actes d'edificació i ús del sòl que afecten l'immoble i el seu entorn de protecció, així com de les dites actuacions quan siguen dutes a terme directament per les entitats locals. Queden igualment suspesos els efectes de les ja atorgades, suspensió els efectes de la qual, d'acord amb la limitació temporal establida en el paràgraf segon de l'article 33 de la Llei 4/1998, d'11 de juny, del Patrimoni Cultural Valencià, es resoldran després de la declaració. No obstant això, la Direcció General de Patrimoni Cultural Valencià podrà autoritzar les actuacions mencionades quan considere que no perjudiquen manifestament els valors del bé que motiven la incoació, així com les obres que per causa major o per interés general s'hagueren de realitzar inajornablement, segons que disposa el paràgraf primer de l'article esmentat.
Cinqué
Que, en compliment d'allò preceptuat en l'article 27.3 de la Llei, es notifique la present resolució al Registre General de Béns d'Interés Cultural per a l'anotació preventiva.
Sisé
Atés que la present redelimitació comporta una ampliació de l'entorn primitivament delimitat per a reajustar-lo a les determinacions protectores de la Llei 4/1998, d'11 de juny, del Patrimoni Cultural Valencià, en la seua nova redacció després de ser reformada per la Llei 5/2007, i pot implicar limitació o gravamen de nous drets, se sotmet de nou a informació publica el present procediment d'acord amb el que establix l'article 27.6 de la Llei 4/98, d'11 de juny, del Patrimoni Cultural Valencià.
Seté
Que la present resolució amb els seus annexos es publique en el Diari Oficial de la Comunitat Valenciana i en el Boletín Oficial del Estado.
València, 21 de gener de 2008.- La directora general de Patrimoni Cultural Valencià, Paz Olmos Peris.
ANNEX I
Delimitació literal
Justificació de la delimitació proposada
La delimitació dels seus entorns de protecció s'establix a partir dels criteris següents:
- Topogràfics i paisatgístics: amb la inclusió del paratge en què es troba situada la torre, i dels camins més pròxims des d'on és possible veure-la.
- Arqueològics: l'àmbit comprén la zona susceptible de noves troballes relacionades amb el monument i el jaciment arqueològic.
- Administratius: l'entorn està delimitat per parcel·les cadastrals i límits de camins, cosa que en facilita la definició.
El sòl inclòs en l'entorn es troba classificat com a sòl no urbanitzable, excepte el classificat com a sòl urbanitzable d'ús industrial pel concert previ del Pla General d'Ordenació Urbana d'Ares del Maestre, situat entre la carretera CV-15 i la rambla Carbonera.
Delimitació de l'entorn de protecció
Origen: Intersecció de la carretera CV-15 amb la prolongació de la mitgera est de la parcel·la núm. 108 a del polígon cadastral núm. 13, punt A.
Sentit: Horari.
Línia delimitadora: Des de l'origen, la línia que delimita l'entorn creua la carretera CV-15 en direcció sud i continua per la mitgera est de les parcel·les 148 i 147 del polígon 13, continua pel límit sud de les parcel·les 147 i 149. Creua el camí existent i incorpora les parcel·les 175, 174, 173, 172, 171, 170, 169, 168 i 167. Continua en direcció nord envoltant el camí i continua incorporant la carretera CV-15 en direcció sud-est, gira i rodeja la parcel·la 5c fins al límit entre les parcel·les 5c i 5b, des d'on continua pels límits nord de les parcel·les 07, 11, 19 i 180. Gira al sud per la mitgera entre les parcel·les 180 i 39 i 25 i 39. Creua el camí i contínua pel límit oest de les parcel·les 181, 111 i 108 fins al punt d'origen A.